Zuma in ‘goeie gesondheid’Pres. Jacob Zuma op Versoeningsdag vanjaar. Foto: DoC Die 72-jarige Zuma het in ŉ voorafopgeneemde onderhoud met die SAUK gesê hy het homself ooreis tydens die ANC se uitputtende verkiesingsveldtog. “Ek kan nie sê my gesondheid was in ŉ perfekte toestand nie,” het Zuma gesê. Volgens Zuma het hy homself oorwerk. Dokters het glo aan Zuma gesê hy is uitgeput en dat hy dit moet rustig vat. Zuma het gesê hy is hy nou in goeie gesondheid. Zuma het ook tydens die onderhoud weer herhaal dat hy geen skuld dra vir die Nkandla-projek nie. Volgens Zuma is hy aanvanklik daarvan beskuldig dat hy R250 miljoen van belastingbetalers se geld misbruik het. “Die realiteit is dat die president absoluut niks verkeerd gedoen het nie,” het Zuma gesê en na homself in die derde persoon verwys. “Daar is nie een enkele verslag wat bevind het dat die president iets verkeerd gedoen het nie.” Volgens Zuma het selfs Thuli Madonsela, openbare beskermer, se verslag bevind dat hy niks verkeerd gedoen het nie. Madonsela se verslag het bevind dat Zuma en sy familie onbehoorlik by die opgraderings aan Nkandla gebaat het. Madonsela het in haar verslag voorgestel dat Zuma ŉ gedeelte van die geld moet terugbetaal. “Maar die president het nie vir enige voordele van enigiemand af gevra nie,” het Zuma in die onderhoud gesê.